મેચમાં હૈદરાબાદના બોલર્સે કમાલ કરી હતી. એક તબક્કે કોલકાતાની ટીમ 175 રન કરી દેશે તેમ જણાતું હતું પરંતુ અફઘાન બોલર રશીદ ખાન સહિત હૈદરાબાદના તમામ બોલર્સે પરિસ્થિતિને અનુરૂપ બોલિંગ કરીને સમયાંતરે હરીફ ટીમની વિકેટો ખેરવી હતી. ઓપનર ક્રિસ લિને 48 અને શુભમન ગિલે લડાયક 30 રન ફટકાર્યા હતા પરંતુ કોલકાતાને છેક સુધી ટકી શકે તેવા બેટ્સમેનની જરૂર હતી જેમાં તેઓ થાપ ખાઈ ગયા હતા. રશીદ ખાને ચાર ઓવરમાં 19 રન આપીને ત્રણ વિકેટ ઝડપી હતી તો સિદ્ધાર્થ કૌલે પણ વર્તમાન સિઝનનું તેનું ઉત્કૃષ્ટ ફોર્મ જાળવી રાખીને બે વિકેટ લીધી હતી. કાર્લોસ બ્રાથવેટે છેલ્લી ઓવરમાં કોલકાતાને 19 રનની જરૂર હતી ત્યારે ઉપરા ઉપરી બોલમાં બે વિકેટ લઈને હરીફ ટીમની આશા ઉપર પાણી ફેરવી દીધું હતું.